**Helena Lotman** (kuni 2018. aasta augustini **Helena Pruuli**; sündinud 27. juulil 1991) on eesti näitleja.

Haridus
-------

Ta on lõpetanud Vanalinna Hariduskolleegiumi ja 2014. aastal Eesti Muusika- ja Teatriakadeemia lavakunstikooli (26. lend).

Töökäik
-------

Aastatel 2014–2018 töötas ta näitlejana teatris NO99. Alates 2021. aasta sügisest on ta Eesti Draamateatri näitleja.

Looming
-------

2016. aastal valminud noortefilmis "Ameerika suvi" (režissöör Rain Rannu) kehastas ta lätlanna Annat. 2017. aastal esilinastunud Eesti Televisiooni telesarjas "Lotte lood" mängis ta nimitegelast Lottet. Episoodiliselt on ta üles astunud ka ETV sarjas "Õnne 13" ja teinud pisirolli mängufilmis "Võta või jäta" (2018, režissöör Liina Triškina-Vanhatalo).

Advokaat Eeva Mäe režissööritööna valminud 2020. aasta lühimängufilmis "Maakohus" oli Helena Lotmanil advokaadi kõrvalosa, 2022. aasta mängufilmis "3. oktavi F" aga ohvri kõrvalosa.

Draamateatris aastatel 2020–2024 etendatud Dostojevski "Kuritöös ja karistuses" (lavastajad Ene-Liis Semper ja Tiit Ojasoo) kehastas ta Marmeladovi tütart Sonjat ning samas aastatel 2022–2024 mängitud Ibseni "Meister Solnessis" (lavastaja Mehis Pihla) raamatupidaja Kaja Foslit. Draamateatris 2022. aastal esietendunud "Amadeuses" (lavastaja Karl Laumets) on ta aga Mozartit jumaldava ropu suuga naise Constanze rollis.

### Murranguline 2023. aasta

2023. aasta tõi Helena Lotmanile ridamisi uusi vastutusrikkaid rolle ja ka tunnustust.

Noore näitleja seni üks suuremaid kordaminekuid filmikunstis on tütar Mari roll ema ja tütre suhteid lahkavas mängufilmis "Mo Mamma" (2023, režissöör Eeva Mägi), mis esilinastus 2023. aasta Pimedate Ööde filmifestivalil debüütfilmide kategoorias. Võimsad rollid tõid Kultuurkapitali aasta parima näitlejanna auhinna mõlemale peategelasele: nii Helena Lotmanile kui ka Eva Kolditsale.

Tihe töö käis tal Draamateatris. Lisaks varem repertuaari jõudnud lavateostes mängimisele kehastab ta jaanuaris 2023 esietendunud Shakespeare'i "Macbethis" (lavastajad Ene-Liis Semper ja Tiit Ojasoo) leedi Macbethi. Selles kõmulises lavastuses on tema lavapartner Mait Malmsten. 2023. aasta lõpust mängib ta lausa kolme rolli (Ismene, Bakhand, Naine) Mati Undi mastaapses näidendis "Vend Antigone, ema Oidipus" (lavastaja Tiit Ojasoo). Veel mängis ta 2023. aastal naispeaosa Draamateatri egiidi all välja toodud eksperimentaalses rännaklavastuses "Sammud" (lavastaja Paavo Piik), mille publik ei istunud teatrisaalis, vaid kõndis tegelaste mängu jälgides mööda Tallinna ning kuulas etendust kõrvaklappidest.

Helena Lotmanil on naispeaosa ka Laura Kalle ja Ott Kartau kirjutatud lustlik-romantilises telesarjas "Elu võimalikkusest maal" (ERR/Telia, lavastaja Ain Mäeots), mille esimese hooaja 11 osa näidati Inspiras 2023. aasta lõpus, kuid tulekul on veel vähemalt kaks hooaega.

Elisa ja Kanal 2 koostöös valminud komöödiasugemetega draamasarjas "Papsid", mille esimene hooaeg jõudis teleekraanidele samuti 2023. aastal, on tal lasteaiaõpetaja Linda kõrvalosa.

2023. aastal valmis ka Eesti Rahvusringhäälingu dokumentaalse kultuurisarja "Killud" 11. osa (režissöör Sander Allikmäe, saate esmaeeter: ETV, 16. jaanuar 2024), mille peategelasena tutvustab Helena Lotman enda kui loomeinimese mõttemaailma. Ta jagab kogemusi, kust leiab rollide loomiseks inspiratsiooni ning mis aitab tal teiste kirjutatud tekste veenvalt esitada.

### Muusika

Teismelisena laulis ta aastatel 2001–2004 tüdrukuteansamblis IceCream.

Tunnustus
---------

* 2016 – Eesti Teatriliidu teatrikunsti eriauhind (lavastusprojekti "Ühtne Eesti" meeskonna liige)
* 2023 – Eesti Kultuurkapitali audiovisuaalse kunsti sihtkapitali aastapreemia (rolli eest mängufilmis „Mo Mamma")

### Teatrisisesed auhinnad

* 2023 – Naispeaosa Suur Ants (leedi Macbeth "Macbethis", osaline lavastuses "Sammud")

Isiklikku
---------

Tema isa, ajakirjanik Tiit Pruuli, ja ema Maris Pruuli on tuntud kui maailmarändurid. Tänu sellele on ka Helena Lotman juba lapsena jõudnud Mongoolia steppidesse, Põhja-Indiasse, Austraaliasse, Okeaaniasse ja Tonga saarestikku jm. Lapsepõlves käis ta koos isaga igal aastal paarinädalasel ratsamatkal.

Juulis 2018 abiellus ta kardioloog Eno-Martin Lotmaniga (kelle vanemad on Aleksei ja Kaja Lotman). Paaril on kaks poega (sündinud 2017 ja 2019).

Viited
------

1. ↑  Heili Sibrits. Kool läbi, nüüd edasi lavadele! Postimees, 19. juuni 2014
2. ↑  "Arhiivikoopia". Originaali arhiivikoopia seisuga 30. märts 2016. Vaadatud 27. detsembril 2015.`{{netiviide}}`: CS1 hooldus: arhiivikoopia kasutusel pealkirjana (link)
3. ↑  "Draamateatriga liituvad uuel hooajal Helena Lotman ja Tõnis Niinemets". *ERR*. 30. august 2021.
4. ↑  Helena Lotmani filmograafia Eesti Filmi Andmebaasis. Vaadatud 10.03.2024.
5. ↑  Lavastus "Kuritöö ja karistus" Eesti Lavastuste Andmebaasis. Vaadatud 22.03.2024.
6. ↑  Lavastus "Amadeus" Eesti Draamateatri kodulehel. Vaadatud 22.03.2024.
7. ↑  Valner Valme. Keskpärasuse saatanlikkusest "Amadeuse" näitel edasi.org, 12.05.2022.
8. ↑  Anna Teele Orav. Nädala film | „Mo Mamma" on üks kõige ilusamaid Eesti filme läbi aegade Eesti Ekspress / Delfi, 15.11.2023.
9. ↑  Kinodesse jõuab Eeva Mägi mängufilm "Mo Mamma" ERR Kultuur, 14.02.2024.
10. ↑  Indrek Koff. „Macbeth": Sumera autoriõhtu Shakespeare’iga Teater. Muusika. Kino, aprill 2023.
11. ↑  Kaspar Viilup. Arvustus. Ojasoo ja Semperi "Macbeth" on häbitult pillav nõeltäpne meistriteos. ERR Kultuur, 20.01.2023.
12. ↑  Lavastus "Vend Antigone, ema Oidipus" Eesti Lavastuste Andmebaasis. Vaadatud 22.03.2024.
13. ↑  Lavastus "Sammud" Eesti Lavastuste Andmebaasis. Vaadatud 22.03.2024.
14. ↑  Helerin Tamm. Intervjuu: Kas seriaali „Elu võimalikkusest maal" peategelased on ise lüpsisooja piima kunagi joonud? Digitark / Telia Eesti koduleht. 14.11.2023.
15. ↑  Triin Tammist. Täna stardib komöödiasarja "Papsid" kolmas hooaeg! Sky.ee, 08.03.2024.
16. ↑  Helena Lotman rollist lasteaiaõpetajana: mu austus kõikide lasteaiaõpetajate vastu kasvas veelgi Sky.ee, 20.02.2023.
17. ↑  Killud: 11 | Helena Lotman ERR Arhiiv, ETV esmaeeter: 16.01.2024.
18. ↑  Näitlejatar Helena Lotman sai teist korda emaks! Postimees/Elu24, 23.08.2019.
19. ↑  Selgusid Kultuurkapitali aastapreemiate laureaadid Eesti Kultuurkapitali koduleht. 09.02.2024.
20. ↑  Pildid: Draamateater jagas kolleegipreemiaid ERR Kultuur, 17.12.2023.
21. ↑  Kairit Tsäro-Mirme. Mõõdutundetud unistajad Tiit ja Maris Pruuli avaldavad õnneliku abielu saladuse: keemia kas on või ei ole Kroonika/Delfi, 17.12.2021.
22. ↑  Liis Auväärt. Näitleja Helena Lotman abielust: kui oled 14 aastat koos, ei tähenda, et teil on üks ja seesama aju – kuigi ma väga tahaks endale Martini oma Eesti Naine / Delfi Lood, 04.03.2024.
23. ↑  Britt Ernewein. Pere ja Kodu kaanelugu | Näitleja Helena Lotman: saan nüüd hästi aru, mida tähendab emade selektiivne mälu Pere ja Kodu / Delfi Lood, 07.01.2022.
24. ↑  Näitlejatar Helena Lotman sai teist korda emaks! Elu24, 23.08.2019.
25. ↑  Helena Lotman teise lapse sünnist: jõudsime viimasel hetkel jalutuskäigult ämmaemanda juurde. Pere ja Kodu / Delfi Lood, 10.03.2020.

Välislingid
-----------

* Helena Lotman Teater NO99 kodulehel
* "Minu teine mina. Helena ja Tiit Pruuli" ERR Arhiiv. ETV esmaeeter: 18. mai 2018
* Liis Auväärt. Kaanelugu | „Tunnen, et olen kogu aeg kellelegi hea sõna võlgu." Näitleja Helena Lotman mitmetest tunnustustest, armastusest ja lastest Eesti Naine / Delfi Lood, 26. veebruar 2024